Russisk reaksjon på nordkoreanske missiler: – Vi bruker alle nødvendige midler
USA hevder at Vladimir Putin og Russland har brukt raketter fra Kim Jong-uns Nord-Korea i angrep på Ukraina. Nå kommer den første russiske reaksjonen. – Nord-Korea, med politisk dekning fra Russland og Kina, ønsker å doble sin ulovlige våpenaktivitet i 2024, skriver Wall Street Journal. Denne uken besøkte Kim Jong-un en våpenfabrikk, og ifølge nyhetsbyrået Yonhap snakket han om å utvide produksjonskapasiteten for ulike våpen. Og en del av det skal altså til Russland: Moskva har ikke kommentert påstandene offisielt, men derimot har en av de mest kjente propagandastemmene for krigen i Ukraina, militærbloggeren og krigskorrespondenten Aleksandr Kots, uttrykt seg på en måte som tyder på at amerikanerne har rett i sine antakelser.  På Telegram skriver Aleksandr Kots at han ikke skjønner hvorfor denne nyheten får så stor oppmerksomhet i Vesten og mener at den russiske reaksjonen må bli: – Et pokeransikt og et uforpliktende «Vi bruker alle nødvendige krefter og midler, i henhold til planen for den militære spesialoperasjonen». President Vladimir Putin kaller konsekvent krigen i Ukraina for en «militær spesialoperasjon». Kots mener at «det var ikke Russland som startet denne militærhandelen». – Når mer enn 50 land sender våpen til Ukraina, er det ikke så vanskelig å si at Pyongyang har overlevert et eller annet til Moskva. – Men gjør vi noe ulovlig etter russisk lovgivning? Nei. Vi er ikke forpliktet til å bekrefte eller avkrefte noe, skriver Kots på Telegram. Britiske myndigheter derimot raser mot det nære militære samarbeidet mellom Russland og Nord-Korea. Forsvarsminister Grant Shapps fastslår at Nord-Korea vil betale en «høy pris» for å støtte Russland, melder Politico. – Verden har snudd ryggen til Russland, og tvunget Putin til ydmykelsen ved å gå sammen med Nord-Korea for å holde sin ulovlige invasjon i gang. Russland bryter på denne måten flere resolusjoner i Sikkerhetsrådet og har satt sikkerheten i fare. Dette må stoppe nå! Bruken av nordkoreanske våpen er «symptomatisk for Russlands isolasjon på verdensscenen og et tegn på deres desperasjon», mener den britiske forsvarsministeren.
USA og Ukraina hevder Russland har brukt nordkoreanske raketter i angrep på Ukraina. Kim Jong-un ønsker å doble sin ulovlige våpenaktivitet i 2024. Den Kreml-tro russiske militærbloggeren Aleksandr Kots mener at Russland ikke trenger å bekrefte eller avkrefte noe. Britiske myndigheter raser mot det nære militære samarbeidet mellom Russland og Nord-Korea. Nord-Korea vil betale en «høy pris» for å støtte Russland, ifølge britisk forsvarsminister Grant Shapps.